האם ניקוי המוצץ של התינוק בפה הוא טוב או רע? מחקר חדש מוכיח שזה טוב. בעצם רע
"לנקות את המוצץ בפה של ההורה: טוב או רע?", שואלת כותרת ידיעה שהתפרסמה החודש (5.5.13) ועניינה מחקר חדש. על-פי כותרת המשנה, המסקנה של המחקר חד-משמעית: "מסתבר שלא רק שאתם לא גורמים לנזק, אתם אפילו מועילים. מחקר חדש מצא שהרוק שלכם, שעובר לתינוק דרך המוצץ, מסייע בהפחתת אלרגיות בצורה ניכרת". אבל מי שלא יסתפק בכותרות ויצלח את הכתבה עד סופה ימצא בפסקה האחרונה המלצה הפוכה: "עם זאת, החוקרים הבהירו כי הרוק של ההורה עלול להכיל גם נגיפים וחיידקים רבים העלולים לסכן את בריאותו של התינוק ולגרום לו למגוון עצום של מחלות דרכי נשימה, מחלות של מערכת העיכול ואחרות, ולפיכך עד שייערכו מחקרים נוספים, גדולים יותר, כדאי לדבוק בדרך המסורתית ולשטוף את המוצץ תחת ברז מים נקיים". 